ททท.เล็งชง “เราเที่ยวด้วยกัน เฟส 5” หลัง 2 ล้านสิทธิคนจองเกลี้ยง
ททท.เตรียมเสนอรัฐบาลเปิดโครงการ “เราเที่ยวด้วยกัน เฟส 5” หลังผลตอบรับเฟส 4 ประสบความสำเร็จ คนไทยสนใจแห่จองโรงแรมที่พักจนหมดเกลี้ยง 2 ล้านสิทธิ คาดเฟส 4 เงินสะพัดกว่า 2.2 หมื่นล้านบาท
ททท.เตรียมเสนอรัฐบาลเปิดโครงการ “เราเที่ยวด้วยกัน เฟส 5” หลังผลตอบรับเฟส 4 ประสบความสำเร็จ คนไทยสนใจแห่จองโรงแรมที่พักจนหมดเกลี้ยง 2 ล้านสิทธิ คาดเฟส 4 เงินสะพัดกว่า 2.2 หมื่นล้านบาท
18 เม.ย. 2565

นายยุทธศักดิ์ สุภสร ผู้ว่าการการท่องเที่ยวแห่งประเทศไทย หรือ ททท. เปิดเผยว่า เมื่อวันที่ 16 เมษายนที่ผ่านมา จำนวนสิทธิของโครงการ “เราเที่ยวด้วยกัน เฟส 4” ทั้ง 2 ล้านสิทธิ (ห้อง) วงเงิน 1.3 หมื่นล้านบาทได้ถูกใช้สิทธิเต็มจำนวนแล้ว หลังจากเริ่มดำเนินโครงการเมื่อวันที่ 1 กุมภาพันธ์ที่ผ่านมา มีกำหนดให้ประชาชนใช้สิทธิได้ถึงวันที่ 31 พฤษภาคม 2565  หลังจากนี้ ททท.จะรวบรวมข้อมูลความสำเร็จของโครงการเราเที่ยวด้วยกัน ซึ่งได้รับความสนใจจากประชาชนอย่างมาก เสนอต่อนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เพื่อนำเสนอให้ที่ประชุมศูนย์บริหารสถานการณ์เศรษฐกิจ หรือ ศบศ. พิจารณามาตรการฟื้นฟูและกระตุ้นภาคท่องเที่ยวต่อไป
ส่วนจะดำเนินโครงการเราเที่ยวด้วยกัน เฟส 5 ต่อหรือไม่นั้น ผู้ว่าการ ททท.ระบุว่า ต้องขึ้นกับนายพิพัฒน์ด้วยว่ามีความคิดเห็นอย่างไร และต้องเสนอให้รัฐบาลพิจารณาด้วยว่าหากดำเนินโครงการเราเที่ยวด้วยกัน เฟส 5 ทางรัฐบาลจะสนับสนุนงบประมาณหรือไม่
สำหรับโครงการเราเที่ยวด้วยกัน เฟส 4 ซึ่งรัฐบาลให้ 2 ล้านสิทธิ (ห้อง) ระยะเวลาดำเนินโครงการตั้งแต่เดือน กุมภาพันธ์ – กรกฎาคม 2565 เพื่อกระตุ้นตลาดท่องเที่ยวภายในประเทศ หลังได้รับผลกระทบจากวิกฤติโควิด-19 มาอย่างต่อเนื่อง ได้ให้สิทธิแก่ประชาชน สูงสุดไม่เกิน 10 สิทธิ (ห้อง) ต่อคน
โดยรัฐช่วยสนับสนุนค่าโรงแรมที่พัก 40% ของราคาห้องพัก สูงสุดไม่เกิน 3,000 บาท/ห้อง/คืน รับคูปองอาหารหรือท่องเที่ยว รัฐช่วยสนับสนุน 40% สูงสุด 600 บาทต่อวัน (ทุกวัน) และเงินคืนค่าตั๋วเครื่องบิน 40% ของราคาตั๋ว สูงสุดไม่เกิน 3,000 บาทต่อผู้โดยสาร
อย่างไรก็ตาม  ททท.คาดว่าโครงการเราเที่ยวด้วยกัน เฟส 4 จะทำให้มีเม็ดเงินสะพัดไม่ต่ำกว่า 22,500 ล้านบาท